**Dragi prijatelji, sve Vas pozdravljam u ime udruge Goli otok « Ante Zemljar».**

**Zahvalio bih na gostoprimstvu našim domaćinima općini Lopar, a posebno bih zahvalio na dolasku gospodinu Luki Denoni izaslaniku predsjednika Hrvatskog sabora i svim ostalim dragim gostima koji su danas uveličali ovaj skup. Žao mi je što ovom prilikom ne mogu pozdraviti i izaslanike Vlade Republike Hrvatske te Predsjednika Republike.**

**Na današnji dan navršava se 65 godina od početka najveće poslijeratne tajne operacije koju je provela UDB-a, a to je bila organizacija dolaska prve skupine kažnjenika na Goli otok. U periodu od 1949. do 1956. godine osuđeno je administrativnom kaznom preko 16.000 ljudi na preodgoj i društveno koristan rad u trajanju od 6 mjeseci do 2 godine, a po potrebi i dulje. Manji broj ljudi bio je osuđen i na višegodišnje zatvorske kazne po osnovi IB-a. Preko 12.000 ljudi je u ropskim uvjetima tu kaznu odslužilo ovdje na Golom otoku, a ostali u drugim zatvorima i kaznionicama diljem Jugoslavije. Oko 400 ljudi nije preživjelo tu kaznu.**

**I danas još u nekim krugovima prevlada stav da je te ljude trebalo teško kazniti jer su se drznuli oponirati vlasti i sistemu. To što je netko imao drugačiji stav, možda to javno iznosio ili bio proskribiran, bilo je okarakterizirano kao djelo protiv naroda i države, a kazna je bila svakodnevno premlaćivanje i javno ponižavanje na Golom otoku.**

**To je bila opomena da je biti drugačiji izrazito opasno, a surovost je imala i funkciju upozorenja svima onima koji bi se možda usudili povoditi tim primjerima.**

**Ovom bih prilikom logor na Golom otoku ponovo okarakterizirao kao akt najgrubljeg kršenja temeljnih ljudskih prava te mjesto bezumlja i terora. Također bih želio upozoriti da se ni do danas, sve vlade i institucije republike Hrvatske, ni na koji način nisu željele suočiti s kulturom sjećanja i s procesom suočavanja s vlastitom prošlošću. Želim ukazati na njihovu nebrigu i prepuštanje zaboravu ovog mjesta muke i patnje.**

**Narod koji ne zna cijeniti vlastitu prošlost, ma kakva ona bila, nema niti pravo na svjetliju budućnost.**

**Mi sada na ovom mjestu želimo poručiti budućim generacijama da su naši očevi i djedovi utopijski gradili jedan svijet koji se nikako nije mogao ostvariti. Želio bih da danas nakon 65 godina prevlada glas razuma. Svi oni koji su sudjelovali u izgradnji Golog otoka, a također i svi njihovi potomci, bilo na kažnjeničkoj strani, bilo na strani uprave i logistike, da si daju ruku pomirenja i zajednički se suoče s prošlošću i krenu u obnovu ovog zapuštenog i zaboravljenog otoka. Mi danas ovdje ne želimo više nikoga osuđivati ili jednu nepravdu ispravljati drugom. Ne želimo sukobe ideologija, nego isključivo napredak i blagostanje.**

**Prije 2 dana smo na Odsjeku za povijest Filozofskog fakulteta u Zagrebu prisustvovali obrani prvog doktorskog rada na temu Golog otoka, a uskoro se i očekuje na Arhitektonskom fakultetu u Zagrebu obrana doktorata na temu graditeljstva Golog otoka. Time dobivamo i utvrđujemo činjenice bazirane i na znanstvenim metodama. Osim toga se nadamo da će se uskoro kod nas još više liberalizirati pristup arhivskoj građi, a naročito pristup podacima u Srbiji i ostalim bivšim Jugoslavenskim republikama, kako bi se mogli temeljitije istražiti događaji koji su se ovdje odvijali.**

**Na udruzi GOLI OTOK "ANTE ZEMLJAR" ostaje zadatak da se ova teška epizoda u našoj novijoj povijesti dostojno valorizira i obilježi, da se na ostacima robovskog rada kažnjenika izgrade temelji Spomen područja i memorijalnog centra koji će nas učiti i upozoravati da se takvo zlo nikada više ne ponovi.**

**Darko Bavoljak**

**Predsjednik udruge „GOLI OTOK“ Ante Zemljar**